แนะกิน ขมิ้น ขิง ผักใบเขียว ธัญพืช ช่วยลดอาการข้างเคียงจากการฉีดวัคซีนโควิดได้
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า การฉีดวัคซีนป้องกันโควิด-19 สามารถลดการแพร่ระบาด ลดความรุนแรงของอาการและลดการเสียชีวิตได้ แต่มีบางรายที่ยังกังวลต่อผลข้างเคียงที่จะตามมา โดยทั่วไปมักพบคือ ตั้งแต่ปวดแขนบริเวณที่ฉีด ปวดศีรษะ มีไข้ ปวดเมื่อยเนื้อตัวหรืออ่อนเพลียและอาจมีอาการไปได้ 2–3 วัน หลังฉีดวัคซีน แต่อาการจะค่อยๆ ดีขึ้นตามลำดับ และการกินพืชสมุนไพรก็มีส่วนลดความรุนแรง หรือบรรเทาอาการที่มาจากผลข้างเคียงหลังฉีดวัคซีนได้ พืชสมุนไพรที่แนะนำ ได้แก่ ขมิ้น เพราะมีสารต้านการอักเสบใช้เป็นยาแก้ปวดได้ อาจช่วยบรรเทาการปวดแขน ปวดศีรษะ ขิง ช่วยลดการอักเสบ ผักใบเขียว ที่มีวิตามิน ช่วยเสริมภูมิคุ้มกัน ใยอาหารช่วยขับสารพิษของเสียออกจากร่างกาย อาหารที่มีปริมาณน้ำสูง เช่น ผัก ผลไม้ ทำให้ร่างกายสดชื่น ช่วยให้ร่างกายทำงานได้ปกติและธัญพืชต่างๆ สามารถช่วยรักษาสุขภาพลำไส้ ระบบขับถ่ายปกติและยังให้พลังงานกับร่างกายหลังเกิดอาการอ่อนล้าหลังฉีดวัคซีนด้วย สำหรับการเตรียมตัวไปฉีดวัคซีนนั้น สองวันก่อนและหลังการฉีดวัคซีนให้งดออกกำลังกายหนัก หรือยกของหนัก นอนหลับพักผ่อนให้เพียงพอและวันที่ฉีดควรดื่มน้ำเปล่าอย่างน้อย 500 - 1,000 ซีซี งดเครื่องดื่มที่มีแอลกอฮอล์ โดยหลังฉีดแล้วเจ้าหน้าที่จะให้รอดูอาการในบริเวณที่ฉีด 30 นาที ถ้ามีไข้ หรือปวดเมื่อยมาก ทนไม่ไหว สามารถกินยาพาราเซตามอลขนาด 500 มิลลิกรัม ครั้งละหนึ่งเม็ด หากยังไม่ดีขึ้นกินซ้ำต่อได้ แต่ควรห่างกัน 4 - 6 ชั่วโมง นอกจากนี้ การฉีดวัคซีนโควิด-19 ควรห่างกับวัคซีนป้องกันโรคไข้หวัดใหญ่อย่างน้อย 1 เดือน